LIGJ
Nr.9270, datë 29.7.2004
PËR  SISTEMIN E ADRESAVE
(Nryshuar me ligjin nr.9951, datë 10.7.2008, nr. 89/2016, datë 15.9.2016; nr.53/2024, datë 30.5.2024)
(i përditësuar)
	
Në mbështetje të neneve 78, 83 pika 1 dhe 112 pika 2 të Kushtetutës, me propozimin e Këshillit të Ministrave, 

KUVENDI
I REPUBLIKËS SË SHQIPËRISË

VENDOSI:

KREU  I
DISPOZITA TË PËRGJITHSHME

Neni 1
(Ndryshuar me ligjin nr.9951, datë 10.7.2008, nr. 89/2016, datë 15.9.2016; shtuar togfjalësh dhe ndryshuar fjalë me ligjin nr.53/2024, datë 30.5.2024)

Ky ligj ka për qëllim të përcaktojë mënyrën e krijimit e të administrimit të sistemit kombëtar të adresave, si dhe kriteret për vendosjen e adresës së saktë e unike për çdo ndërtesë, apartament dhe truall të lirë brenda juridiksionit të bashkisë në territorin e Republikës së Shqipërisë të integruar në Regjistrin Kombëtar të Adresave (RKA).

Neni 1/1
[bookmark: _Hlk170212712](Shtuar me ligjin nr.9951, datë 10.7.2008, ndryshuar pikat 1, 2 dhe 3 me ligjin nr. 89/2016, datë 15.9.2016; ndryshuar pika 1 me ligjin nr. 53, datë 30.5.2014; ndryshuar pika 1, 4 dhe fjalë në pikën 2, shtuar togfjalësh në pikën 2 dhe pikat 5, 6, 7 dhe 8 me ligjin nr. 53/2024, datë 30.5.2024)

[bookmark: _GoBack]Në kuptim të këtij ligji:
1. “Adresa” është një seri informacioni i standardizuar, që përbëhet nga fjalë dhe numra, të renditura sipas një rregulli të caktuar, të cilat tregojnë vendndodhjen e saktë dhe unike të një ndërtese, apartamenti ose të një trualli të lirë. Ajo formohet nga shkronja të alfabetit shqip dhe numra arabë.
2. “Bulevardi”, “rruga”, “rrugica”, “sheshi” dhe “parku” janë zona të qarkullimit civil pjesë të territorit publik, që shërbejnë si referencë për përshkrimin e vendndodhjes së saktë dhe unike të një ndërtese, apartamenti dhe të një trualli të lirë brenda juridiksionit të bashkisë në territorin e Republikës së Shqipërisë. 
3. Shfuqizuar.
4. Regjistri Kombëtar i Adresave (RKA)” është baza e vetme e të dhënave shtetërore në të cilin regjistrohen e përditësohen të dhënat për adresën, sipas elementeve të saj, për çdo ndërtesë, apartament dhe truall të lirë.
5. “Tabela e emërtimit” është treguesi fizik i emërtimit të zonës së qarkullimit civil.
6. “Tabela e numërtimit” është treguesi fizik i numërtimit të brendshëm dhe të jashtëm të ndërtesës në zonën e qarkullimit civil.
7. “Kodi unik i adresës” është një vlerë unike, që përkon me elementet përbërëse të adresës, e cila shërben për të identifikuar në mënyrë unike vendndodhjen e çdo ndërtese, hyrjeje dhe apartamenti në brendësi të saj në Regjistrin Kombëtar të Adresave (RKA).
8. “Pika e interesit (PI)” është vendndodhja specifike me interes publik, e shprehur në RKA nëpërmjet adresës së saj.

Neni 2
(Ndryshuar me ligjin nr.9951, datë 10.7.2008 me ligjin nr. 89/2016, datë 15.9.2016; shtuar fjalë në pikën 1, hequr fjalë në shkronjën d) të pikës 1dhe ndryshuar pika 2 me ligjin nr. 53/2024, datë 30.5.2024)

1. Adresa shërben për të identifikuar në mënyrë të saktë e unike vendndodhjen në terren e çdo ndërtese, apartamenti apo trualli të lirë, në shkallë vendi, dhe përbëhet nga këto elemente:  
	a) emri i njësisë së vetëqeverisjes vendore, në të cilën ndodhet ndërtesa; 
	b) emri i njësisë administrative, në të cilën ndodhet ndërtesa;
	c) emri i qytetit ose fshatit ku ndodhet ndërtesa; 
	ç)emri i bulevardit/rrugës/rrugicës/sheshit ose parkut ku ka daljen ndërtesa dhe përcaktohet vetëm me njërin nga elementet e mësipërme. Emri formohet nga shkronja të alfabetit shqip dhe numra arabë, por jo vetëm me numra; 
	d) numri rendor i ndërtesës. Ky numër rendor mund të jetë: 
	i) një numër natyror; 
	ii) dy numra natyrorë, të ndarë me shenjën e fraksionit (/); 
	dh) numri i hyrjes, që shërben për identifikimin e hyrjes në të njëjtën ndërtesë. Ky numër rendor mund të jetë: 
	i) një numër natyror; 
	ii) dy numra natyrorë, të ndarë me shenjën e fraksionit (/); 
	e) numri i apartamentit, që shërben për identifikimin e një banese/biznesi në një hyrje të ndërtesës. Ky numër rendor mund të jetë:
	i) një numër natyror;
	ii) dy numra natyrorë, të ndarë me shenjën e fraksionit (/);
	ë) kodi postar, i miratuar.
	2. Radha e vendosjes së elementeve të adresës, algoritmi, struktura e kodit unik të adresës dhe përdorimi i tij përcaktohen me udhëzim të ministrit përgjegjës për gjendjen civile.

Neni 3
(Ndryshuar me ligjin nr.9951, datë 10.7.2008 dhe ligjin nr. 89/2016, datë 15.9.2016; ndryshuar togfjalësh me ligjin nr.53/2024, datë 30.5.2024)

Emërtimi i bulevardeve, rrugëve, rrugicave, shesheve dhe parqeve bëhet me vendim të këshillit bashkiak, nën juridiksionin e të cilave ato ndodhen, ndërsa numërtimi i ndërtesave, hyrjeve dhe apartamenteve bëhet nga strukturat përgjegjëse për planifikimin dhe zhvillimin e territorit në bashki, si nivel i parë i vetëqeverisjes vendore në bashkitë/njësitë administrative, nën juridiksionin e të cilave ato ndodhen.

Neni 4

Sistemi i adresave zbatohet për çdo lloj ndërtese, pavarësisht nga destinacioni i saj, për banim ose jo (hotel, zyrë, qendër tregtare ose komunikacioni, ndërtesë industriale, arsim, muzeum, spital etj.), si dhe pavarësisht nga vendndodhja në territorin e Republikës së Shqipërisë.

Neni 4/1
(Shtuar me ligjin nr.9951, datë 10.7.2008; shfuqizuar pikat 1 dhe 3 me ligjin nr.53/2024, datë 30.5.2024)
 
1.Shfuqizuar.
2. Drejtoria e Përgjithshme e Gjendjes Civile krijon dhe administron Regjistrin Kombëtar të Adresave.
3. Shfuqizuar.
Neni 4/2
Përmbajtja e RKA-së
(Shtuar me ligjin nr.53/2024, datë 30.5.2024)

1. RKA-ja përmban informacion tekstual dhe gjeohapësinor për sistemin e adresave dhe për pikat e interesit për çdo bashki.
2. RKA-ja përbëhet nga të dhëna parësore e dytësore, të cilat përcaktohen me vendim të Këshillit të Ministrave.

Neni 4/3
Dhënësit e informacionit në RKA
     (Shtuar me ligjin nr.53/2024, datë 30.5.2024)

1. Dhënës informacioni janë strukturat përgjegjëse për planifikimin dhe zhvillimin e territorit në bashki, si nivel i parë i vetëqeverisjes vendore, të cilat kryejnë edhe përditësimin e RKA-së. 
2. Strukturat përgjegjëse, sipas pikës 1 të këtij neni, japin e përditësojnë rregullisht të gjithë informacionin në RKA për pjesë të territorit publik dhe ndërtesat nën juridiksionin territorial të tyre, sipas rregullave të përcaktuara me vendim të Këshillit të Ministrave.

Neni 4/4
Niveli i aksesit të RKA-së
  (Shtuar me ligjin nr.53/2024, datë 30.5.2024)

1. Të dhënat publike aksesohen lirisht nga çdo person në faqen zyrtare të RKA-së.
2. Të dhënat parësore, të përcaktuara në nenin 4/2 të këtij ligji, konsumohen nëpërmjet Platformës Qeveritare të Ndërveprimit nga bazat e tjera të të dhënave shtetërore.
	
	KREU  II
KRITERET PËR EMËRTIMIN E ADRESËS

Neni 5

1. Çdo bulevard, rrugë, rrugicë, shesh ose park ka vetëm një emër të caktuar.
2. Nuk lejohet që në të njëjtin qytet ose fshat të ketë më shumë se një bulevard, rrugë, rrugicë, shesh ose park me të njëjtin emër. Bulevardet, rrugët, rrugicat, sheshet ose parqet mbajnë emrin e caktuar në të gjithë gjatësinë e tyre.

Neni 6

1. Në rrugën me një dalje vendoset emër i veçantë, kur në të ka mbi 10 banesa ose kur në planin rregullues parashikohet dalje në një rrugë tjetër. Kërkesa, sipas kësaj pike, zbatohet edhe në fshatra.
2. Për rrugicat me një dalje ose me më pak se 10 banesa përdoret emri i rrugës ku ato kanë dalje.

Neni 7
(Ndryshuar me ligjin nr. 89/2016, datë 15.9.2016)

Standardet dhe rregullat për emërtimin e bulevardeve, të rrugëve, rrugicave, shesheve e parqeve, nga autoritetet përgjegjëse, përcaktohen me vendim të Këshillit të Ministrave.

KREU  III
RREGULLAT PËR NUMËRTIMIN E ADRESËS

Neni 8

Ndërtesat e çdo bulevardi, rruge, rrugice, sheshi ose parku, që kanë një emër të caktuar, duhet të kenë një numër rendor të veçantë.

Neni 9

1. Për të bërë numërtimin e ndërtesave të një bulevardi, rruge, rrugice, sheshi ose parku më parë caktohen vendndodhja dhe kufijtë e tyre.
2. Për bulevardet ose rrugët kryesore, që takohen në qendrën e qytetit, si pikë e nisjes merret pikërisht qendra e qytetit.

Neni 10

Numërtimi i ndërtesave bëhet si më poshtë:
a) për rrugët kryesore, që nuk përfshihen në nenin e mësipërm, dhe për të gjitha rrugët dytësore, merret si pikë nisjeje, ekstremi lindor ose jugor i rrugës, në mënyrë që numrat të vazhdojnë nga Lindja në Perëndim, nga Jugu në Veri, nga Verilindja në Jugperëndim dhe nga Juglindja në Veriperëndim, por jo edhe në drejtim të kundërt;
b) në qytetet ose fshatrat, që përshkohen nga një lumë ose që ndodhen në buzë të detit a liqenit, mund të  merret si pikë nisjeje lumi, deti ose liqeni;
c) duke u nisur nga pika e nisjes së bulevardit, rrugës, rrugicës, sheshit ose parkut, ndërtesave, në krahun e majtë të drejtimit të tyre, u vihen numra tek 1, 3, 5, 7, 9 etj., ndërsa atyre në krahun e djathtë numra çift 2, 4, 6, 8 e kështu me radhë;
ç) ndërtesave, që ndodhen në rrugica me një dalje dhe që vlerësohen si vazhdim i një rruge, u vihen numra rendorë që i përkasin krahut të majtë ose të djathtë të kësaj rruge, nga e cila fillon rrugica e verbër. Kur rrugica pa dalje ka një emër më vete, ndërtesat që ndodhen në të dyja anët e kësaj rrugice marrin numër rendor të veçantë.

Neni 11

Adresim numerik i jashtëm i një ndërtese është numri, që merr ajo kur ka vetëm një dalje në rrugë, pavarësisht se mund të jetë banesë e vetme ose kolektive.

Neni 12

Ndërtesat shumëkatëshe, me apartamente, zyra, hapësira dyqanesh duhet të kenë edhe adresim të brendshëm, pavarësisht nga numri i vendosur në hyrjen e përbashkët.

Neni 13

Çdo ndërtese, që ka një portë të vetme si dalje në rrugë ose në oborrin rrethues, i vihet një numër rendor i vetëm.

Neni 14
(Ndryshuar pika 1, me ligjin nr.9951, datë 10.7.2008 dhe nr. 89/2016, datë 15.9.2016)

1. Në qoftë se një ndërtesë ka dy ose më shumë hyrje që dalin në një bulevard, rrugë, rrugicë, shesh ose park, të cilat përdoren për hyrje dhe dalje, secilës hyrje i vihet një numër natyror ose dy numra natyrorë, të ndarë me shenjën e fraksionit.
2. Hyrje e parë, quhet hyrja që ndodhet në krah të majtë nëse qëndrojmë me fytyrë nga ndërtesa në drejtim të hyrjes në ndërtesë.

Neni 15

Kur një ose më shumë ndërtesa janë brenda një muri rrethues dhe kanë një dalje të përbashkët në bulevard, rrugë, rrugicë, shesh ose park, secilës prej ndërtesave u vihet një numër rendor i veçantë.

Neni 16

Ndërtesës, që ka dalje në dy ose më shumë bulevarde, rrugë, rrugica, sheshe ose parqe të ndryshme, i vihet në çdo portë (hyrje) numri rendor i ndërtesës korresponduese të bulevardit, rrugës, rrugicës, sheshit ose parkut, në anë të së cilës gjendet fasada e ndërtesës.


Neni 17

1. Kur ndërsat kanë dyqane, punishte ose lokale të ndryshme, të cilat kanë hyrje të veçanta, që dalin në bulevard, rrugë, rrugicë, shesh ose park, çdo dyqani, lokali ose punishteje i vihet një numër i veçantë. Në rast se këto dyqane, punishte apo lokale kanë më tepër se  një portë (hyrje), këtyre portave (hyrjeve), që janë të të njëjtit dyqan, lokal ose punishte dhe po në atë rrugë, u vihet secilës i njëjti numër.
2. Po në mënyrën e mësipërme u vihet nga një numër edhe të gjitha ndërtimeve të përkohshme (barrakave), qosheve, që gjenden gjatë drejtimit të një rruge, rrugice, sheshi ose parku, e kur këto janë të grumbulluara, në çdo 16 metra gjatësi rruge, marrin një numër të vetëm, por me fraksion.

Neni 18

Trojet, që ndodhen ndërmjet dy ndërtesave në rrugët e qytetit dhe që kanë fasadën në një bulevard, rrugë, rrugicë, shesh ose park, u rezervohet nga një numër rendor për 16 metra hapësirë të lirë ndërmjet dy ndërtesave. Në rrugët ku trojet janë të ndara në parcela, për çdo parcelë rezervohet nga një numër i veçantë.

Neni 19

Ndërtesave të mëdha, që janë të ndara brenda në formë apartamenti për daljet në bulevard, rrugë, rrugicë, shesh ose park, u vihet numër, njësoj si të gjitha ndërtesave të tjera.

Neni 20

1. Ndërtesës, që shërben si pjesë ndihmëse e ndërtesave (për banim ose jo) nuk u vihet numër i veçantë.
2. Objekteve industriale që janë të vendosura ngjitur me ndërtesat e banimit ose me zyrat dhe që kanë formën e ndërtesave më vete, u vihen numra.

Neni 21
(Ndryshuar pika 3, me ligjin nr.9951, datë 10.7.2008)

1. Në ato fshatra ku nuk ka mundësi të bëhet emërtimi i rrugëve, numërtimi i ndërtesave bëhet sipas lagjeve, nëse këto janë larg njëra-tjetrës.
2. Kur fshati është i grumbulluar, numërtimi i banesave fillon dhe mbaron me një numër rendor të vetëm për të gjitha ndërtesat, që gjenden në atë fshat, duke filluar nga numri 1 dhe duke vazhduar deri në fund pa ndërprerje.
3. Ngarkohet Ministri i Brendshëm të nxjerrë aktet nënligjore për të përcaktuar rregulla të hollësishme për emërtimin dhe numërtimin e ndërtesave dhe të rrugëve, sipas pikave 1 dhe 2 të këtij neni.

Neni 22

Ndërtesat që ndodhen brenda kufijve të një qyteti, por jashtë pikave të shtrirjes së planit rregullues në fuqi dhe kur nuk ka një sistem rrugësh të rregullta, numërtohen duke filluar nga numri 1 dhe me radhë, deri në ndërtesën e fundit, në mënyrë të njëjtë, sipas sistemit të caktuar për fshatrat.
Nëse vende të tilla nuk kanë emra të caktuar, u vihet nga një emër, sipas mënyrës së treguar në këtë ligj.

Neni 23

1. Ndërtesave, që ngrihen pas përfundimit të numërtimit, sipas rregullave të përcaktuara në këtë ligj, u vihen numrat që u janë lënë rezervë trojeve, ku janë ngritur ndërtesat.
2. Ndërtesave, të cilat janë ngritur në trojet tek të cilat nuk janë parashikuar numra rezervë ose numrat rezervë janë të pamjaftueshëm, u vihen numrat e ndërtesave më të afërta me fraksione si, për shembull, 5/1, 5/2, 5/3 e me radhë.

Neni 24

Nëse dy ose më shumë ndërtesa, që kanë pasur numra të veçantë, transformohen në një ndërtesë të vetme, kësaj ndërtese i vihen të gjithë numrat që kishin ndërtesat e para si, për shembull, 120-126 ose 15-19.

Neni 25
(Ndryshuar me ligjin nr.9951, datë 10.7.2008; numërtuar pika 1 dhe shtuar pika 2 me ligjin nr.53/2024, datë 30.5.2024)

1. Tabelat për emërtimin e bulevardeve, të rrugëve, rrugicave, shesheve, parqeve dhe numërtimin e ndërtesave, të hyrjeve dhe apartamenteve janë standarde brenda territorit të Republikës së Shqipërisë.
2. Rregullat për vendosjen e tabelave të numërtimit përcaktohen me udhëzim të përbashkët të ministrit përgjegjës për gjendjen civile dhe të ministrit përgjegjës për çështjet vendore.

Neni 26

1. Tabelat me emërtimin që kanë marrë bulevardet, rrugët, rrugicat, sheshet ose parqet vendosen së paku në një largësi prej 2 metrash e gjysmë në qoshet e ndërtesave që ndodhen në fillim ose në mbarim të tyre.
2. Kur bulevardi ose rruga ndërpritet nga një bulevard ose rrugë tjetër kryesore, shesh apo park, ose kur bulevardi apo rrugët janë të gjata, tabelat mund të vendosen edhe në pika të tjera të dukshme përgjatë vazhdimit të bulevardit ose rrugës.

Neni 27

Lloji i materialit të tabelave, përmasat e tyre, si dhe formati i shkrimit përcaktohen me vendim të Këshillit të Ministrave.

Neni 28
(Ndryshuar me ligjin nr.53/2024, datë 30.5.2024)

Shpenzimet për vendosjen e tabelave të emërtimeve të bulevardeve, rrugëve, rrugicave, shesheve, parqeve dhe të numërtimit të ndërtesave publike dhe private, sipas hyrjeve dhe apartamenteve në përbërje të tyre, përballohen nga buxheti i njësive të vetëqeverisjes vendore.

KREU IV
DISPOZITA KALIMTARE DHE TË FUNDIT

Neni 29
(Ndryshuar me ligjin nr. 89/2016, datë 15.9.2016; ; ndryshuar togfjalësh në pikën 2 me ligjin nr.53/2024, datë 30.5.2024)

1. Këshillat e njësive të vetëqeverisjes vendore duhet të bëjnë emërtimet e bulevardeve, të rrugëve, rrugicave, shesheve dhe parqeve ekzistuese të paemërtuara, brenda datës 31 dhjetor 2016.
	2. Strukturat përgjegjëse për planifikimin dhe zhvillimin e territorit në bashki, si nivel i parë i vetëqeverisjes vendore në njësitë e vetëqeverisjes vendore/njësitë administrative duhet të bëjnë adresimin numerik të brendshëm e të jashtëm të objekteve ekzistuese, brenda datës 31 dhjetor 2016.
	3. Nëse njësitë e vetëqeverisjes vendore nuk përmbushin detyrimet ligjore të përcaktuara në pikat 1 e 2, të këtij neni, brenda afateve të përcaktuara në këtë nen, ato përmbushen nga prefekti i qarkut, sipas rregullave dhe procedurave të përcaktuara me vendim të Këshillit të Ministrave.

Neni 29/1
Procesi i emërtimit
(Shtuar me ligjin nr.53/2024, datë 30.5.2024)

1. Strukturat përgjegjëse për planifikimin dhe zhvillimin e territorit në bashki, si nivel i parë i vetëqeverisjes vendore, identifikojnë zonat e qarkullimit civil të paemërtuara dhe informojnë kryetarin e bashkisë. Kryetari i bashkisë është i detyruar të sigurojë emërtimin e çdo zone të qarkullimit civil të paemërtuar, sipas parashikimeve të këtij ligji.
2. Bashkia vendos tabelat e emërtimit për zonën e qarkullimit civil, brenda 12 (dymbëdhjetë) muajve nga miratimi i këtij ligji, sipas informacionit në RKA.
3. Kryetari i bashkisë kontrollon dhe raporton për ecurinë e procesit të emërtimit në Drejtorinë e Përgjithshme të Gjendjes Civile. 

Neni 29/2
Procesi i numërtimit
(Shtuar me ligjin nr.53/2024, datë 30.5.2024)

1. Strukturat përgjegjëse në autoritetet për planifikimin dhe zhvillimin e territorit në bashki, si nivel i parë i vetëqeverisjes vendore, identifikojnë ndërtesat, hyrjet dhe apartamentet e panumërtuara dhe informojnë kryetarin e bashkisë/njësisë administrative. Kryetari i bashkisë është i detyruar të sigurojë numërtimin e çdo ndërtese, hyrjeje ose apartamenti të panumërtuar, sipas parashikimeve të këtij ligji.
2. Bashkia/njësia administrative vendos tabelat e numërtimit fizik të ndërtesave, hyrjeve dhe apartamenteve brenda 12 (dymbëdhjetë) muajve nga miratimi i këtij ligji, sipas informacionit në RKA.
3. Kryetari i bashkisë/njësisë administrative kontrollon dhe raporton për ecurinë e procesit të numërtimit në Drejtorinë e Përgjithshme të Gjendjes Civile.

Neni 30
(Ndryshuar me ligjin nr. 89/2016, datë 15.9.2016)

Vënia në shfrytëzim e bulevardeve, rrugëve, rrugicave, shesheve dhe parqeve, që ndërtohen pas hyrjes në fuqi të këtij ligji, shoqërohet, detyrimisht, me emërtimin përkatës, të bërë nga këshilli i njësisë së vetëqeverisjes vendore, me propozimin e kryetarit të njësisë së vetëqeverisjes vendore.


Neni 31
(Ndryshuar me ligjin nr. 89/2016, datë 15.9.2016; ndryshuar togfjalësh me ligjin nr.53/2024, datë 30.5.2024)

Strukturat përgjegjëse për planifikimin dhe zhvillimin e territorit në bashki, si nivel i parë i vetëqeverisjes vendore të njësive të vetëqeverisjes vendore/njësisë administrative përkatëse detyrohen të përcaktojnë adresë të plotë për objektin që në momentin e dhënies së lejes së ndërtimit.

Neni 32
(Ndryshuar me ligjin nr. 89/2016, datë 15.9.2016; ndryshuar shkronja a) dhe b) dhe togfjalësh me ligjin nr.53/2024, datë 30.5.2024) 

Shkelja ose mosrespektimi i detyrimit ligjor, nga personat përgjegjës në strukturat përgjegjëse për planifikimin dhe zhvillimin e territorit në bashki, si nivel i parë i vetëqeverisjes vendore të njësive të vetëqeverisjes vendore, të përcaktuar në:
a) nenet 29/1 dhe 29/2 të këtij ligji, shkelja ose mosrespektimi i detyrimit ligjor nga personat përgjegjës, sipas këtyre neneve, përbën kundërvajtje administrative dhe dënohet me gjobë në masën nga 5 000 (pesë mijë) lekë deri në 10 000 (dhjetë mijë) lekë për çdo bulevard, rrugë, rrugicë, shesh ose park të paemërtuar, si dhe për çdo ndërtesë, hyrje ose apartament të panumërtuar;
b)nenin 31 të këtij ligji, përbën kundërvajtje administrative dhe dënohet me gjobë në masën nga 10 000 (dhjetë mijë) lekë deri në 50 000 (pesëdhjetë mijë) lekë.

Neni 33
(Ndryshuar me ligjin nr.53/2024, datë 30.5.2024) 

Gjobat e parashikuara në shkronjat “a” dhe “b”, të nenit 32, vendosen nga drejtori i përgjithshëm i Gjendjes Civile dhe mund të ankimohen në gjykatën kompetente për çështjet administrative, sipas ligjit në fuqi për gjykimin e mosmarrëveshjeve administrative.

Neni 33/1
Nxjerrja e akteve nënligjore
(Shtuar me ligjin nr. 89/2016, datë 15.9.2016; shtuar pikat 3, 4 dhe 5 me ligjin nr.53/2024, datë 30.5.2024) 

	1. Ngarkohet Këshilli i Ministrave të nxjerrë vendim, në zbatim të neneve 5 dhe 7 të këtij ligji.
	2. Ngarkohet ministri përgjegjës për rendin dhe sigurinë publike të nxjerrë udhëzim, në zbatim të pikës 2, të nenit 3, të këtij ligji.
3. Këshilli i Ministrave miraton aktet nënligjore të përcaktuara në nenet 4/2, pika 2, dhe 4/3, pika 2, të këtij ligji brenda 3 (tre) muajve nga hyrja në fuqi e këtij ligji.
4. Ministri përgjegjës për gjendjen civile dhe ministri përgjegjës për çështjet vendore miratojnë aktin nënligjor, të përcaktuar në pikën 2, të nenit 7, brenda 3 (tre) muajve nga hyrja në fuqi e këtij ligji.
5. Ministri përgjegjës për gjendjen civile miraton aktin nënligjor, të përcaktuar në pikën 3, të nenit 3, brenda 3 (tre) muajve nga hyrja në fuqi e këtij ligji.

Neni 34

Ky ligj hyn në fuqi 15 ditë pas botimit në Fletoren Zyrtare.

Shpallur me dekretin nr.4295, datë 2.8.2004 të Presidentit të Republikës së Shqipërisë, Alfred Moisiu

